AJA พุ่งแรง 7% หลังผนึก CHO ศึกษาผลิต-ประกอบ EV Bike คาดชัดเจนปีนี้
AJA พุ่งแรง 7% ราคาแตะ 0.69 บ. ด้วยมูลค่าซื้อขาย 122.08 ล้านบาท หลังลงนาม MOU กับ CHO ร่วมมือศึกษาผลิต-ประกอบ EV Bike คาดแผนชัดเจนปีนี้ ก่อนเปิดตัว EV Bike สายพันธุ์ไทย ต้นปี 65
AJA พุ่งแรง 7% ราคาแตะ 0.69 บ. หลังลงนาม MOU กับ CHO ร่วมมือศึกษาผลิต-ประกอบ EV Bike คาดแผนชัดเจนปีนี้
17 ก.ย. 2564

ผู้สื่อข่าวรายงานว่า ราคาหุ้น บริษัท เอเจ แอดวานซ์ เทคโนโลยี จำกัด (มหาชน) หรือ AJA ล่าสุด ณ เวลา 15.20 น. อยู่ที่ 0.69 บาท บวก 0.04 บาท หรือ 6.78% สูงสุดที่ 0.64 บาท ต่ำสุดที่ 0.55 บาท ด้วยมูลค่าซื้อขาย 122.08 ล้านบาท

ทั้งนี้ ราคาหุ้น AJA ปรับตัวขึ้น หลังจากนายพิชัย ปัญจสังข์ ประธานเจ้าหน้าที่บริหาร AJA เปิดเผยว่าได้ลงนามความร่วมมือ (เอ็มโอยู) กับ บริษัท ช ทวี จำกัด (มหาชน) หรือ CHO ทำการศึกษาโครงสร้างชิ้นส่วนประกอบและราคาของรถจักรยานยนต์ไฟฟ้า เพื่อความเป็นไปได้ที่จะผลิต ประกอบรถจักรยานยนต์ไฟฟ้าทั้งคันหรือบางส่วน และตัวแบตเตอรี่รถจักรยานยนต์ไฟฟ้า โดยมีวัตถุประสงค์ที่จะลดต้นทุนของการจัดสร้างรถจักรยานยนต์ไฟฟ้าในการจำหน่ายและให้ลูกค้าได้ใช้บริการหลังการขาย
“AJA ได้เข้าสู่ตลาดรถ EV Bike ตั้งแต่ปี 2562 และเล็งเห็นว่าตลาดยังมีโอกาสเติบโตได้อีกมาก ทาง AJA   ในฐานะผู้นำเข้ารถ EV Bike มาจำหน่ายในประเทศ จึงได้มีนโยบายพัฒนาคุณภาพและสมรรถนะของรถให้เหมาะสมกับตลาดในประเทศ ในราคาที่ลูกค้ากลุ่มต่างๆ สามารถเข้าถึงได้”
ทั้งนี้ AJA มั่นใจในศักยภาพของ CHO ซึ่งเป็นบริษัทฯที่มีประสบการณ์ด้านอุตสาหกรรมยานยนต์มายาวนาน เพื่อเป็นพันธมิตรในการศึกษาและพัฒนาการประกอบและผลิตชิ้นส่วนของรถ EV Bike และตัวแบตเตอรี่ โดยคาดว่าจะเห็นความชัดเจนภายในปีนี้ ก่อนที่จะเปิดตัว EV Bike  สายพันธุ์ไทย ภายในต้นปี 2565 และก้าวสู่ความเป็นผู้นำตลาดในอนาคต
โดยปัจจุบัน มอเตอร์ไซค์ไฟฟ้า “AJ พระเอกตัวจริงไปได้ไกล…คู่ใจคุณ” นำเข้าจากประเทศจีน แบตเตอรี่อึด และชาร์จไว ทนทาน ดีไซน์เท่ไม่เหมือนใคร ช่วยอนุรักษ์โลกโดยใช้พลังงานไฟฟ้า มีให้เลือกทั้งรุ่นเล็ก รุ่นใหญ่ หลากสไตล์ หลายความแรง  มีสินค้า 4 รุ่น ประกอบด้วย มอเตอร์ไซค์ไฟฟ้า AJ EV BIKE รุ่น Q5 มอเตอร์ไซค์ไฟฟ้า AJ EV BIKE รุ่น C-LIKE มอเตอร์ไซค์ไฟฟ้า AJ EV BIKE รุ่น C-LION มอเตอร์ไซค์ไฟฟ้า AJ EV BIKE รุ่น Z3 ราคาเริ่มต้นที่ 39,900-49,900 บาท
ด้าน นายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร CHO กล่าวว่า ความร่วมมือในครั้งนี้ AJA มีหน้าที่จัดหารถจักรยานยนต์ไฟฟ้าตัวอย่างและแบตเตอรี่รถจักรยานยนต์ไฟฟ้ามาให้บริษัทฯ  เพื่อศึกษาโครงสร้างของต้นทุน ก่อนที่จะนำไปสู่ความร่วมมือในการผลิตและประกอบรถจักยานยนต์ทั้งคัน หรือบางส่วน และตัวแบตเตอรี่รถจักรยานยนต์ ให้กับ AJA โดยคาดว่าจะเห็นความชัดเจนภายในปีนี้ ก่อนเดินหน้าผลิตเพื่อป้อนตลาด EV Bike ในประเทศในช่วงต้นปี 65
“มั่นใจว่าการลงนามความร่วมมือในครั้งนี้ จะนำไปสู่การผลิต EV Bike เพื่อใช้ในประเทศไทย ตอบสนองความต้องการผู้บริโภคยุคใหม่ ที่ใส่ใจต่อสิ่งแวดล้อม ให้สามารถเข้าถึง EV Bike ที่มีคุณภาพ และมาตรฐาน ในระดับราคาที่เหมาะสม”นายสุรเดช กล่าวในที่สุด